עודד רז

עודד רז (נולד ב-1976) הוא במאי טלוויזיה וקולנוע ישראלי.

ביוגרפיה
עודד רז נולד וגדל בירושלים. אמו ניהלה מחלקה באגף לתוכניות לימודים במשרד החינוך, ואביו היה עצמאי. אחיו, יואב רז, שגדול ממנו בשנתיים, עובד כעורך אונליין ונשוי לשחקנית דנה פרנס, הבת של נירה רבינוביץ'. עודד היה חניך ומדריך בצעירותו בשבט בית הכרם של תנועת הצופים.

בכיתה ט' החל לעבוד בחברת הגברה שסיפקה שירותים להופעות ורכש ניסיון בצד הטכני של הבמה – בתאורה ובסאונד, ועבד כתקליטן. לפני שירותו הצבאי היה שותף ביחד עם שני חברים בדיסקוטק "שושה" בירושלים.
בצבא שירת כלוחם ביחידה מובחרת בחיל האוויר במשך ארבע שנים, כולל שנת קבע.

עם שובו למד במכללת הדסה בירושלים, והוא בוגר החוג לקולנוע והפקות טלוויזיה במכללה (2000–2003). סרט הגמר שלו, "ניצן" (32 דקות), שעליו זכה במלגת קרן מפעל הפיס, התקבל לפסטיבל הסרטים הבינלאומי בוורשה, ושודר בYes. הסרט עוסק בבחורה צעירה שחולה בסרטן השד, נאלצת לעבור כריתה ומתמודדת עם השלכותיה על מערכת היחסים עם החבר שלה. שיחקו בו עמנואל הורי, גיא לואל ואיילת רובינסון. במקביל ללימודיו עבד בחברת "גל הפקות", שסיפקה שירותי הפקה ל-Sky News, בה היה מקליט, איש סאונד ומנהל אולפן של שידורים חיים.
אחר-כך עבד בAssociated Press, כמקליט וצלם.

עודד רז נסע לשנת לימודים באוניברסיטת ניו סקול (New School) בניו יורק, בה קיבל תעודת הסמכה בבימוי והפקת סרטים (2004). הוא התמחה בפילם, טכנולוגיה שעמדה להיעלם מהעולם. הוא בוגר סדנת הדרכת שחקנים של אולפן השחקנים, מיסודו של לי שטרסברג בניו יורק (2004). במהלך שהותו בניו יורק ביים שני סרטים קצרים בפילם: את הסרט "BOND” (ניסיוני, 4 דק'), זוכה פרס עריכה בתחרות סרטים קצרים NSU-NYC, ואת הסרט "APART” (עלילתי, 23 דק'). במהלך לימודיו בארצות הברית וחצי שנה אחר-כך עבד בתעשיית הטלוויזיה בניו יורק כמקליט ועוזר צלם. במקביל עבד כמפיק ובמאי ב-AT6group, קבוצת יוצרים מקורית שהקים עם חברים בניו יורק, ואחר-כך התבססה בארץ. במסגרת הקבוצה התנסה רז בכתיבת תסריטים באורך מלא, הפקת סרטים קצרים, קליפים, עבודה בפילם ובווידאו.

עם שובו לישראל עבר לגור בתל אביב ושימש כעוזר במאי שני במיני-סדרה "בסימן ונוס", בבימויו של גור בנטביץ', ששודרה בHOT (2005).

רז ביים את הסרט התיעודי "מאני טיים" (50 דק', 2009), שמשודר ביס דוקו. הסרט צולם בברלין שבגרמניה ומספר על קבוצת סטודנטים ישראלים שמנסים "לעשות את הכסף הגדול" באמצעות מכירת ציורים מדלת לדלת.

רז שימש כמפיק בפועל של סרט הקולנוע "פובידיליה", של יואב ודורון פז (2010), בכיכובם של אפרת בוימולד ועפר שכטר. היה עוזר במאי ראשון ב"שבע דקות בגן עדן", סרטו של עמרי גבעון (2008). הפיק את "מלח ים", סרטו של איתי לב (2012).

הוא עבד בעמותת לה"ב (לקידום הערכים בחברה) בפרויקט "קולנוער", במסגרתו עבד עם נוער בסיכון במקומות שונים בארץ וביים יותר מעשרה סרטים קצרים שעסקו בחיי הנוער ובמצוקות היום יומית שלהם.

הפיק עשרות פרומואים לערוץ 10, קשת, ערוץ הילדים, ולוגי.

חבריו חנן סביון (איתו למד בבית הספר היסודי והתיכון) וגיא עמיר יצרו את קומדיית המצבים "מה בכריש?" ופנו אליו לביים את הסדרה. "מה בכריש?", שודרה בערוץ הילדים (2010–2011) והפכה לתוכנית קאלט מצליחה מאוד ומשודרת בשידורים חוזרים גם שנים לאחר מכן.

בהמשך לשיתוף הפעולה בין רז לחנן סביון וגיא עמיר, ביים רז את קליפ הסדרה "עספור", את סרטוני הדמות שעלו לפני עליית הסדרה ואת סרטי ה"מאחורי הקלעים" שלה.

בשנים 2012–2016 ביים רז את שבע העונות של סדרת הנוער "גאליס", אשר כללו 213 פרקים. הסדרה הצליחה מאוד ונמכרה למספר מדינות בחו"ל.

לפני צילומי העונה הראשונה של גאליס רז ביים עבור האתר ״וואלה!״ את סדרת הרשת ״UNDO״, בה ליהק לראשונה את השחקן נוה צור ומשם לקח אותו לשחק בתפקיד ״הוגו״ בסדרה ״גאליס״.

בשנת 2013 ביים רז את הסרט העלילתי בן השעה "שבעה ימים", שאת התסריט לו כתב במשותף עם רוית הכט. בסרט מככבות רוני הדר ומאיה גסנר, המגלמות שתי אחיות שנפגשות בשבעה על אמן, אחרי שנים רבות שלא היו בקשר. מות האם מאלץ אותן להכיר זו את זו מחדש ולהתמודד עם בעיות מן העבר. בסרט משחקים גם דור צויגנבום, דימה רוס, חנה ריבר, רבקה גור ובן אדם. זהו סרט עצמאי, במימון קרן מקור.

בשנת 2014 השתתף בסרט הדוקומנטרי ״גאליס - מבטו של במאי", בבימויו של אליאור סאסי.

בשנת 2014 ביים את הסרט "גאליס - המסע לאסטרה" המבוסס על רקע הסדרה "גאליס".

בשנת 2015 ביים את העונה השנייה של הדוקוריאליטי ״היחידה״ ששודרה בHOT.

בשנת 2016 חזר רז לשתף פעולה עם חבריו חנן סביון וגיא עמיר וביים את סרט הקולנוע ״מכתוב״ - קומדיית פשע ירושלמית. את הסרט כתבו ומככבים בו כשחקנים ראשיים חנן סביון וגיא עמיר. את הסרט הפיק אדר שפרן מפירמה פילמס שהפיק עבור רז גם את דרמת הטלוויזיה ״שבעה ימים״.
בסרט משתתפים גם השחקנים יגאל נאור, איציק כהן, חן אמסלם, עדנה בליליוס, אנסטסיה פיין, אור בן מלך וגל אמיתי.

בשנת 2016 החל לביים את סדרת הפנטזיה לנוער "כדברא" שיצרה וכתבה מיכל קופר-קרן, ומשודרת בערוץ ניקלודיאון לצופי Yes במהלך 2017. לעונה הראשונה צולמו 50 פרקים; ב-2018 שודרה העונה השנייה בבימויו, המונה חמישים פרקים נוספים.

בשנת 2017 ביים את הסרט "מכתוב", הסרט הפך רשמית להצלחה הגדולה ביותר של הקולנוע הישראלי מזה שלושים שנה, עם מכירות של כ-570 אלף כרטיסים, יותר מכל סרט ישראלי אחר מאז "שתי אצבעות מצידון" ב-1986.

בשנת 2018 החל לביים את סדרת הנוער "דאנסטורי" שיצרו וכתבו גל ורונית פרידמן. הסדרה משודרת בערוץ דיסני לצופי Yes במהלך 2018. לעונה הראשונה צולמו 40 פרקים, ולעונה השנייה צולמו 40 פרקים.
הסדרה עוסקת בעולם הריקוד.

בשנת 2019 החל לביים את הסרט "הרפסודה". הסרט הופק על ידי חברת דורי מדיה דרסט, עמה רז שב לשתף פעולה, אחרי שעבד איתה בעבר על הסדרה "גאליס". את הסרט כתבו התסריטאים עמיקם קובנר ודניאל קוץ'. הסרט צולם באתרים שונים בישראל ובעיקר בחיפה וחלק משמעותי מהסרט צולם באולפן מיוחד באי מלטה, המיועד לצילומי פרויקטים שנעשים במים ומדמה ים. הסרט היה גם הניסיון המשחקי הראשון של אושיית הרשת אנה זק. הסרט עלה לאקרנים בקיץ 2021 וגם השתתף בפסטיבלים ברחבי העולם.

במהלך תקופת הקורונה ובהמשך לתוך 2021 ו-2022 רז ביים מספר פרקים של תוכנית הדוקו - סטנדאפ "רותם באה לבקר" עבור קשת 12 בהובלתה של רותם אבוהב.

בתחילת 2021 רז התחיל לעבוד על העונה השלישית של סדרת המתח "כפולים" של "קשת 12" . רז ביים 8 פרקים בעונה הזו ועבד לראשונה עם היוצרת ליאורה קמינצקי והמפיקים איתן מנצורי ויונתן דובק מ"ספירו סרטים". העונה שודרה ב"קשת 12".

בתחילת 2023 רז התחיל לעבוד על סרט קולנוע בשם ירושלים 1967, סרט תקופתי המספר את סיפורה של ניצולת שואה שמתנדבת כחובשת ונהגת אמבולנס במהלך מלחמת ששת הימים בירושלים. הסרט נכתב בהשראת סיפורה של אסתר ארדיטי.

בקייץ 2024 ביים רז את הסדרה "שכונת חיים", שהיא חידוש לסדרה "הילדים משכונת חיים" ששודרה בערוץ 1 בשנות ה-80.

 חיים אישיים 
עודד רז נשוי ואב לשלושה ילדים. מתגורר בתל אביב.

גלריית תמונות

פרויקטים
סרטים שביים

+ סרט  סוגה ומספר דקות  מפיקים  שנה  מלגות, פסטיבלים ופרסים הרפסודה סרט נעורים, 90 דקות דורי מדיה דרסט, אולפני הרצליה 2021 מכתוב קומדיה, 100 דקות יונייטד קינג 2017פסטיבל הקומדיה מונטה קרלו 2018 (זוכה פרס הסרט הטוב ביותר); פסטיבל פאלם ספרינגס 2018, ארצות הברית (זוכה פרס חביב הקהל); פסטיבל סרסוטה 2018, ארצות הברית (זוכה פרס הסרט הטוב ביותר); פסטיבל שיקגו 2017, ארצות הברית גאליס - המסע לאסטרה עלילתי, הרפתקאות, 95 דקות דורי מדיה דרסט 2014 שבעה ימים עלילתי, דרמה, 55 דקות פירמה הפקות תקשורת 2013 מאני טיים תיעודי, 50 דקות יס דוקו 2009 APART עלילתי, 23 דקות סרט גמר באוניברסיטת ניו סקול, ניו יורק השתתפות בפסטיבל הסרטים הבינלאומי ביוטה, ארצות הברית "Thunderbird International Film Festival" ופסטיבל הסרטים הבינלאומי "Chicago Indifest" בשיקגו BOND ניסיוני, 4 דקות במסגרת הלימודים באוניברסיטת ניו סקול, ניו יורק זוכה פרס עריכה בתחרות סרטים קצרים NSU-NYC ניצן עלילתי, 32 דקות, סרט גמר במכללת הדסה 2003 מלגת קרן מפעל הפיס, השתתף בפסטיבל הסרטים הבינלאומי בוורשה, פולין, שודר בYes ערוץ הסרטים הישראלי ירושלים 67 עלילתי 2026 

סדרות ותוכניות שביים

 סדרה ומספר פרקים  ערוץ  סוגה  יוצרים  מפיקים  שנה  מידע נוסף כפולים עונה 3 (8 פרקים) קשת 12 מותחן מריה פלדמן, עמית כהן, ליאורה קמינצקי ספירו פילמס 2022 רותם באה לבקר קשת 12 דוקו - סטנדאפ רותם אבוהב 2022-2020 דאנסטורי (2 עונות, 80 פרקים) דיסני, ל-Yes סדרת הנוער גל ורונית פרידמן אולפני הרצליה אוקטובר 2018כדברא (עונה 2, חמישים פרקים)ניקלודיאון, ל-Yesסדרת מתח ופנטזיה לנוערמיכל קופר-קרןNuts production2018כדברא (עונה 1, חמישים פרקים)ניקלודיאון, ל-Yesסדרת מתח ופנטזיה לנוערמיכל קופר-קרןNuts production2017 גאליס (7 עונות) HOT סדרת מתח והרפתקאות לנוער דוד דהן, עידו דרור דורי מדיה דרסט הפקות 2012-2016 פרס סדרת השנה בטקס נבחרי הילדים לשנת 2012. נמכרה לערוץ "Planet Kids" האיטלקי ודובבה לאיטלקית. נמכרה לדיבוב לאנגלית ולהינדית. וגם לספרדית וסינית Undo (סדרת רשת) וואלה! סדרה קומית אמיר תומר, עידן אופגנג דורי מדיה דרסט הפקות 2011 מה בכריש? (20 פרקים) ערוץ הילדים קומדיית מצבים לילדים חנן סביון וגיא עמיר נגה תקשורת 2011-2010 הסדרה הופקה על ידי HOT. ילדודה (6 פרקים) אינטרנט תוכנית אירוח סאטירית חנן סביון, גיא עמיר הפקה עצמאית 2006

תפקידים שונים

 סרט/סדרה  סוגה ומספר דקות  תפקיד  במאים  מפיקים  שנה  פסטיבלים ופרסים מלח ים סרט עצמאי, 80 דקות מפיק איתי לב איתי לב, עודד רז 2012 פובידיליה סרט קולנוע, 88 דקות מפיק בפועל יואב ודורון פז "ארצה" הפקות: שי אינס, גיא בהר, עמיר גולן, דנה זרעוני 2010 השחקן הטוב ביותר (עופר שכטר) בפסטיבל הסרטים הבינלאומי חיפה, מועמד לשלושה פרסי אופיר שבע דקות בגן עדן (קופרודוקציה ישראל-צרפת-הונגריה) סרט קולנוע, 92 דקות עוזר במאי ראשון עמרי גבעון טרנספקס הפקות 2010 פרס הסרט העלילתי הטוב ביותר בפסטיבל הסרטים הבינלאומי חיפה. פרס לסרט ראשון או שני של יוצרים צעירים בפסטיבל הקולנוע הבינלאומי של ורשה. הוצג בפסטיבל הסרטים טרייבקה. בסימן ונוס מיני-סדרה בHOT3 עוזר במאי שני גור בנטביץ' ריקי שלח הפקות 2005

קישורים חיצוניים

 קורות חיים של עודד רז בסוכנות ADD
 הערוץ של עודד רז ביו טיוב
 עודד רז באתר אידיבי


 טריילר הסרט שבעה ימים, בעמוד הפייסבוק של עודד רז
 נוי טל, כדברא: "כישפה והציבה רף למדע בדיוני לנוער", באתר פרוגי, 19 בפברואר 2017
 שרה אלסי, Nickelodeon Israel Debuts Spell Keepers, באתר worldscreen, פברואר 2017


הערות שוליים

קטגוריה:במאי טלוויזיה ישראלים
קטגוריה:במאי קולנוע ישראלים
קטגוריה:גאליס
קטגוריה:בוגרי התיכון ע"ש זיו ומרקס
קטגוריה:בוגרי תנועת הצופים בישראל
קטגוריה:בוגרי המכללה האקדמית הדסה ירושלים
קטגוריה:לוחמי יחידת שלדג
קטגוריה:ישראלים שנולדו ב-1976